Rasmus Prehn (S), 2006-11-21:
For Socialdemokraterne er det et ganske afgørende princip, at forbrugere selv kan vælge, hvad de vil have ind ad deres dør.
Derfor skal det også gælde for gratisaviser, at man kan vælge, at man ikke vil have aviser ind ad døren.
Vi mener fra Socialdemokratiets side, at gratisaviser kan være et rigtig fint tilbud, og der er ingen tvivl om, at mange synes, at det er en god måde at få nyheder gratis ind af døren på.
Men når det er sagt, skal der simpelt hen være mulighed for, at man som forbruger kan vælge ikke at få gratisavisen ind ad brevsprækken.
Jeg tror, at mange opfatter de mange gratisaviser, der kommer ind ad brevsprækken hver eneste dag, som papirspild og som miljøsvineri, og det hører også med til historien, at for rigtig mange kan det simpelt hen være et problem at skulle transportere alt det papir, de får hver eneste dag, ned ad trappen.
Det er altså en uhyrlig stor mængde, der kommer hver eneste dag, og at en ældre dame på 5. sal skal transportere alt det materiale ned ad trappen med sine egne hænder, er simpelt hen helt urimeligt.
Derfor skal der være en mulighed for, at man kan sige fra.
Vi hørte ministeren nævne, at branchen er i gang med et frivilligt initiativ.
Men indtil den ordning virker, er det altså forbrugerne, der er gidsler.
Det er forbrugerne, der må finde sig i, at det vælter ind ad brevsprækken med uønsket materiale, og derfor ønsker vi fra socialdemokratisk side, at der tages et lovgivningsinitiativ, hvor forbrugernes ret til selv at vælge, hvad de vil have ind ad brevsprækken, sikres.
Vi er opmærksomme på, at mange forbrugere synes, det er et problem, at de får telefonbøger i brevkassen, når de sådan set godt kan undvære dem, fordi de kan bruge internettet.
Der skal også være en mulighed for, at man kan vælge det fra.
Vi er også opmærksomme på, at nogle forbrugere nævner, at reklamer ikke kan vælges fra til sommerhuset.
Vi er også optagede af muligheden for at differentiere, og vi er glade for, at ministeren her i Folketingssalen nævner muligheden for, at hvis det er sådan, at regeringen kommer med et lovinitiativ på et eller andet tidspunkt – der er jo desværre ikke sat nogen dato på endnu – vil man være optaget af, at der skal være mulighed for at differentiere.
Derfor er vi meget optaget af differentieringsmuligheden, og vi foreslår, at den bliver skrevet ind i lovgivningen.
Socialdemokratiet er også optaget af, at det sikres, at der bliver en reel sanktionsmulighed, så man som distributør kan blive pålagt bødestraf, hvis man ikke overholder reglerne.
Derfor fremsætter vi vores eget beslutningsforslag, som går ud på, at det lægges ind i markedsføringsloven, at der skal være mulighed for at differentiere, hvad man vil have ind gennem sin brevsprække.
På den måde bliver Forbrugerombudsmanden tilsynsmyndighed og skal påse, at reglerne bliver overholdt, og lovgivningen sikrer også, at der kan sanktioneres med bøder, hvis de ikke bliver det.
Med hensyn til det konkrete beslutningsforslag, som er fremsat af Enhedslisten og SF, vil jeg sige, at Socialdemokratiet synes, der er en masse af de overordnede ting, vi kan tilslutte os, men vi kan ikke stemme for det samlede beslutningsforslag, da vi ikke synes, det er tilstrækkeligt.
Det glæder mig, at min kollega, hr. Homann, fra salen giver udtryk for, at det er intentionen.
Jeg synes ikke, det står tilstrækkelig skarpt i bemærkningerne, men det glæder mig kun, at man også fra Enhedslistens og SF's side er optaget af muligheden for at differentiere, så man som forbruger har mulighed for simpelt hen at sige: Jeg ønsker fortsat min lokalavis, men jeg ønsker altså ikke at modtage de gratisaviser – eller: Jeg ønsker at vælge en særlig gratisavis ud, som jeg gerne vil modtage, men jeg ønsker ikke at modtage dem alle sammen.
I øvrigt er der en lille, sjov bemærkning i den sammenhæng, og den er, at der jo er mange forbrugere, som har det modsatte problem, nemlig at de ikke modtager gratisaviser.
Det skal man jo også være opmærksom på.
De håber, at alle de gratisaviser snart vil begynde at dumpe ind gennem deres brevsprække, men de er så uheldige, at de bor i et område, hvor der ikke kommer nogen.
Jeg synes, det er en lille, sjov historie, at der i denne sammenhæng er nogle, der sådan set bliver snydt for det gratis tilbud, som vi andre får.